b'\n_START_ARTICLE_\nJoseph William Tobin\n_START_SECTION_\nRedemptorist\n_START_PARAGRAPH_\nTobin tr\xc3\xa5dte etter skole\xc3\xa5rene inn i redemptoristordenen og avla sine timelige l\xc3\xb8fter der den 5. august 1972. I 1975 tok han eksamen i filosofi ved Holy Redeemer College i Waterford i Wisconsin, og 21. august 1976 avla han sine evige l\xc3\xb8fter i ordenen. I 1977 fikk han mastergrad i religionspedagogikk.\n_START_SECTION_\nPrest\n_START_PARAGRAPH_\nHan ble presteviet 1. juni 1978. I 1979 fikk Tobin mastergrad i pastoralteologi fra Mount Saint Alphonsus Major Seminary i Esopus._NEWLINE_Fra 1979 til 1984 var Tobin kapellan i menigheten Holy Redeemer i Detroit og fra 1984 til 1990 sogneprest samme sted. Tobin var ogs\xc3\xa5 1980-1986 biskopsvikar i erkebisped\xc3\xb8mmet Detroit og medarbeider ved tribunalet der. _NEWLINE_Han var fra 1990 til 1991 sogneprest for menigheten Saint Alphonsus i Chicago. I 1991 ble Tobin generalkonsultor for redemptoristene og den 9. september 1997 ordenens generalsuperior. I 26. september 2003 ble han forlenget i embedet. I 2003 ble Tobin dessuten visepresident i unionen for generalsuperiorer. _NEWLINE_Tobin var fra 2001 til 2009 medlem for samarbeidsr\xc3\xa5det mellom Kongregasjonen for instituttene for det gudviede liv og for selskapene for det apostoliske liv og Den Internasjonale union for generalsuperiorer. Tobins embedstid som generalsuperior for redemptoristene var over den 4. november 2009. _NEWLINE_Pave Benedikt XVI utnevnte ham den 31. mai 2010 til apostolisk visitator for ordensfellesskaper i Irland.\n_START_SECTION_\nBiskop\n_START_PARAGRAPH_\nPave Benedikt XVI utnevnte ham den 2. august 2010 til titularerkebiskop av Obba og til sekret\xc3\xa6r for Kongrasjonen for instituttene for det gudviede liv og for selskapene for det apostoliske liv. Han ble bispeviet i Peterskirken den 9. oktober 2010 av kardinalstatssekret\xc3\xa6r Tarcisio Bertone. Medkonsekrerende var kardinalvikaren for bisped\xc3\xb8mmer Roma, Agostino kardinal Vallini, og prefekten for Kongregasjonen for instituttene for det gudviede liv og for selskapene for det apostoliske liv, Franc kardinal Rod\xc3\xa9._NEWLINE_Den 18. oktober 2012 utnevnte pave Benedikt XVI ham til erkebiskop av Indianapolis, han ble innf\xc3\xb8rt i dette embede 3. desember samme \xc3\xa5r.\n_START_SECTION_\nErkebiskop i Newark, kardinal\n_START_PARAGRAPH_\nPave Frans utnevnte Tobin den 7. november 2016 til erkebiskop av Newark._NEWLINE_Kort etter, den 19. november, gjorde pave Frans ham til kardinalprest med tittelkirken Santa Maria delle Grazie a Via Trionfale. Han ble innf\xc3\xb8rt i Newark den 6. januar 2017.'